title: Regulamentul de punere în aplicare (UE) 2019/567 al Comisiei din 9 aprilie 2019 de modificare a Regulamentului (CE) nr. 1210/2003 al Consiliului privind anumite restricții specifice în relațiile economice și financiare cu Irak

text:
                  10.4.2019

                  RO

                  Jurnalul Oficial al Uniunii Europene

                  L 99/36

         REGULAMENTUL DE PUNERE ÎN APLICARE (UE) 2019/567 AL COMISIEI
         din 9 aprilie 2019
         de modificare a Regulamentului (CE) nr. 1210/2003 al Consiliului privind anumite restricții specifice în relațiile economice și financiare cu Irak
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1210/2003 al Consiliului din 7 iulie 2003 privind anumite restricții specifice în relațiile economice și financiare cu Irak și de abrogare a Regulamentului (CE) nr. 2465/96 (1), în special articolul 11 litera (b),
         întrucât:

                     (1)

                     Anexa III la Regulamentul (CE) nr. 1210/2003 cuprinde lista organismelor publice, a corporațiilor și a agențiilor, a persoanelor fizice și juridice, a organismelor și a entităților fostului guvern irakian care, în temeiul regulamentului menționat, fac obiectul înghețării fondurilor și a resurselor economice care se aflau în afara Irakului la data de 22 mai 2003.

                     (2)

                     La 4 aprilie 2019, Comitetul pentru sancțiuni al Consiliului de Securitate al Organizației Națiunilor Unite a hotărât să elimine nouă mențiuni de pe lista persoanelor sau a entităților cărora ar trebui să li se aplice înghețarea fondurilor și a resurselor economice.

                     (3)

                     Prin urmare, anexa III la Regulamentul (CE) nr. 1210/2003 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa III la Regulamentul (CE) nr. 1210/2003 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 9 aprilie 2019.

                  Pentru Comisie,

                  Pentru Președinte,

                  Șefa Serviciului Instrumente de Politică Externă

            (1)  JO L 169, 8.7.2003, p. 6.

            ANEXĂ
            În anexa III la Regulamentul (CE) nr. 1210/2003 al Consiliului, se elimină următoarele mențiuni:

                        „48.

                        GENERAL ESTABLISHMENT FOR THARTHAR PROJECT. Adresă: P.O. Box 21, Fallouja, Iraq.”

                        „58.

                        IRAQI BROADCASTING AND TELEVISION ESTABLISHMENT. Adresă: Broadcasting & TV Building, Salihiya, Karkh, Baghdad, Iraq.”

                        „64.

                        IRAQI NEWS AGENCY. Adresă: 28 Nissan Complex, Al Salihiya, Baghdad, Iraq.”

                        „81.

                        MINISTRY OF YOUTH, DIRECTORATE-GENERAL OF PLANNING AND FOLLOW UP, IMPORT SECTION. Adresă: P.O. Box 19055, Palestine Street, near Al-Shaab Stadium, Baghdad, Iraq.”

                        „140.

                        STATE ENTERPRISE FOR IRRIGATION PROJECTS. Adresă: Karantina, near Sarafiya Bridge, Baghdad, Iraq.”

                        „164.

                        STATE ESTABLISHMENT OF HADITHA DAM. Adresă: Haklanya, Haditha, Iraq.”

                        „165.

                        STATE ESTABLISHMENT OF HEMREEN DAM. Adresă: 6 Mukdadiya, Mukdadiya, Iraq.”

                        „169.

                        STATE ESTABLISHMENT OF MOSUL DAM. Adresă: Ninewa Governorate, Mosul, Iraq.”

                        „170.

                        STATE ESTABLISHMENT OF SMALL DAMS AND REGULATORS. Adresă: Sinak, Baghdad, Iraq.”


title: Regulamentul de punere în aplicare (UE) 2019/647 al Comisiei din 15 aprilie 2019 privind clasificarea anumitor mărfuri în Nomenclatura combinată

text:
                  25.4.2019

                  RO

                  Jurnalul Oficial al Uniunii Europene

                  L 110/13

         REGULAMENTUL DE PUNERE ÎN APLICARE (UE) 2019/647 AL COMISIEI
         din 15 aprilie 2019
         privind clasificarea anumitor mărfuri în Nomenclatura combinată
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:

                     (1)

                     Pentru a se asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.

                     (2)

                     Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.

                     (3)

                     În temeiul acestor reguli generale, mărfurile descrise în coloana (1) a tabelului din anexă ar trebui clasificate la codul NC indicat în coloana (2), pe baza motivelor care figurează în coloana (3) a tabelului menționat.

                     (4)

                     Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă ar trebui să fie de trei luni.

                     (5)

                     Măsurile prevăzute în prezentul regulament sunt conforme cu avizul Comitetului Codului vamal,

               ADOPTĂ PREZENTUL REGULAMENT:

            Articolul 1
            Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a tabelului menționat.

            Articolul 2
            Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 15 aprilie 2019.

                  Pentru Comisie,

                  Pentru Președinte,

               Stephen QUEST

                  Director general

                  Direcția Generală Impozitare și Uniune Vamală

            (1)  JO L 269, 10.10.2013, p. 1.

            (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1).

            ANEXĂ

                        Descrierea mărfurilor

                        Clasificare
                        (Cod NC)

                        Motive

                        (1)

                        (2)

                        (3)

                        Un aparat audio (așa-numit „bară de sunet”) pentru reproducerea fișierelor audio de diferite formate, de pe diferite interfețe. Dimensiunile sale totale sunt de aproximativ 110 × 14 × 7 cm.
                        Aparatul este prevăzut cu:

                                    —

                                    interfață Ethernet;

                                    —

                                    conectivitate Bluetooth și WiFi;

                                    —

                                    intrare optică digitală și intrări și ieșiri tip RCA;

                                    —

                                    două porturi USB, dintre care unul este de tip mini și servește pentru service-ul produsului.

                              Aparatul poate fi utilizat cu un alt aparat de reproducere a sunetului sau cu un televizor. De asemenea, poate reproduce fișiere audio stocate pe o memorie flash de tip USB sau de la un post de radio de pe internet. Este conceput pentru a crea efecte de sunet surround și stereofonice.

                        8519 81 45

                        Clasificarea se stabilește pe baza regulilor generale 1 și 6 de interpretare a Nomenclaturii combinate, precum și pe baza textului codurilor NC 8519 , 8519 81  și 8519 81 45 .
                        Aparatul combină funcția de difuzor de la poziția 8518  (atunci când este utilizat în conexiune cu un alt aparat de reproducere a sunetului sau cu un televizor) și funcția unui aparat de reproducere a sunetului de la poziția 8519  (atunci când reproduce fișiere audio de pe o memorie flash USB sau de la un post de radio pe internet).
                        Deoarece aparatul îndeplinește, de asemenea, o funcție de reproducere a sunetului, clasificarea la poziția 8518  este exclusă.
                        Deoarece aparatul este dotat cu o conexiune USB, înseamnă că acesta utilizează un suport cu semiconductori. Prin urmare, produsul trebuie clasificat la codul NC 8519 81 45  ca „alte aparate de reproducere a sunetului care utilizează un suport cu semiconductori”.


title: Regulamentul de punere în aplicare (UE) 2019/672 al Consiliului din 29 aprilie 2019 privind punerea în aplicare a Regulamentului (UE) nr. 401/2013 privind măsuri restrictive instituite împotriva Myanmar/Birmaniei

text:
                  30.4.2019

                  RO

                  Jurnalul Oficial al Uniunii Europene

                  L 114/1

         REGULAMENTUL DE PUNERE ÎN APLICARE (UE) 2019/672 AL CONSILIULUI
         din 29 aprilie 2019
         privind punerea în aplicare a Regulamentului (UE) nr. 401/2013 privind măsuri restrictive instituite împotriva Myanmar/Birmaniei
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 401/2013 al Consiliului din 2 mai 2013 privind măsuri restrictive instituite împotriva Myanmar/Birmaniei și de abrogare a Regulamentului (CE) nr. 194/2008 (1), în special articolul 4i alineatul (1),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 2 mai 2013, Consiliul a adoptat Regulamentul (UE) nr. 401/2013.

                     (2)

                     În conformitate cu articolul 4i alineatul (1) din Regulamentul (UE) nr. 401/2013, Consiliul a reexaminat lista persoanelor și entităților desemnate care figurează în anexa IV la regulamentul respectiv.

                     (3)

                     S-au primit informații actualizate privind două includeri pe listă și ar trebui indicat genul tuturor persoanelor aflate pe listă.

                     (4)

                     Anexa IV la Regulamentul (UE) nr. 401/2013 ar trebui să fie modificată în consecință,

               ADOPTĂ PREZENTUL REGULAMENT:

            Articolul 1
            Anexa IV la Regulamentul (UE) nr. 401/2013 se modifică astfel cum se prevede în anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 29 aprilie 2019.

                  Pentru Consiliu

                  Președintele

               G. CIAMBA

            (1)  JO L 121, 3.5.2013, p. 1.

            ANEXĂ
            Rubricile 1-14 din lista persoanelor și entităților prevăzută în anexa IV la Regulamentul (UE) nr. 401/2013 se înlocuiesc cu rubricile de mai jos:

                           Nume

                           Informații de identificare

                           Motive

                           Data includerii pe listă

                           „1.

                           Aung Kyaw Zaw

                           Data nașterii: 20 august 1961
                           Genul: masculin
                           Pașaport nr.: DM000826
                           Data eliberării: 22 noiembrie 2011
                           Data expirării: 21 noiembrie 2021
                           Număr militar de identificare: BC 17444

                           Generalul-locotenent Aung Kyaw Zaw a fost șeful Biroului de operațiuni speciale nr. 3 al forțelor armate din Myanmar/Birmania (Tatmadaw) începând din august 2015 până la sfârșitul anului 2017. Biroul de operațiuni speciale nr. 3 era însărcinat cu supravegherea comandamentului de vest și, în acest context, generalul-locotenent Aung Kyaw Zaw este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către comandamentul de vest în perioada respectivă. Printre aceste atrocități se numără uciderile ilegale, violența sexuală și incendierea sistematică a caselor și clădirilor populației Rohingya.

                           25.6.2018

                           2.

                           Maung Maung Soe

                           Data nașterii: martie 1964
                           Genul: masculin
                           Număr național de identificare: Tatmadaw Kyee 19571

                           Generalul-maior Maung Maung Soe a fost comandantul comandamentului de vest al forțelor armate din Myanmar/Birmania (Tatmadaw) începând din octombrie 2016 până la 10 noiembrie 2017, fiind însărcinat cu supravegherea operațiilor militare din statul Rakhine. În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către comandamentul de vest în perioada respectivă. Printre aceste atrocități se numără uciderile ilegale, violența sexuală și incendierea sistematică a caselor și clădirilor populației Rohingya.

                           25.6.2018

                           3.

                           Than Oo

                           Data nașterii: 12 octombrie 1973
                           Genul: masculin
                           Număr militar de identificare: BC 25723

                           Generalul de brigadă Than Oo este comandantul celei de a 99-a divizii de infanterie ușoară a forțelor armate din Myanmar/Birmania (Tatmadaw). În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către cea de a 99-a divizie de infanterie ușoară în a doua jumătate a anului 2017. Printre aceste atrocități se numără uciderile ilegale, violența sexuală și incendierea sistematică a caselor și clădirilor populației Rohingya.

                           25.6.2018

                           4.

                           Aung Aung

                           Genul: masculin
                           Număr militar de identificare: BC 23750

                           Generalul de brigadă Aung Aung este comandantul celei de a 33-a divizii de infanterie ușoară a forțelor armate din Myanmar/Birmania (Tatmadaw). În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către cea de a 33-a divizie de infanterie ușoară în a doua jumătate a anului 2017. Printre aceste atrocități se numără uciderile ilegale, violența sexuală și incendierea sistematică a caselor și clădirilor populației Rohingya.

                           25.6.2018

                           5.

                           Khin Maung Soe

                           Data nașterii: 1972
                           Genul: masculin

                           Generalul de brigadă Khin Maung Soe este comandantul comandamentului pentru operații militare nr. 15, denumit uneori și «cea de a 15-a divizie de infanterie ușoară», din cadrul forțelor armate din Myanmar/Birmania (Tatmadaw),, de care aparține batalionul de infanterie nr. 564. În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către comandamentul pentru operații militare nr. 15, în special de batalionul de infanterie nr. 564, în a doua jumătate a anului 2017. Printre aceste atrocități se numără uciderile ilegale, violența sexuală și incendierea sistematică a caselor și clădirilor populației Rohingya.

                           25.6.2018

                           6.

                           Thura San Lwin

                           Data nașterii: 17 martie 1959
                           Genul: masculin

                           Generalul de brigadă Thura San Lwin a fost comandantul poliției de frontieră începând din octombrie 2016 până la începutul lunii octombrie 2017. În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către poliția de frontieră în perioada respectivă. Printre aceste atrocități se numără uciderile ilegale și incendierea sistematică a caselor și clădirilor populației Rohingya.

                           25.6.2018

                           7.

                           Thant Zin Oo

                           Genul: masculin

                           Thant Zin Oo este comandantul celui de al optulea batalion de poliție de securitate. În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către cel de al optulea batalion de poliție de securitate în a doua jumătate a anului 2017. Printre încălcările grave ale drepturilor omului se numără uciderile ilegale și incendierea sistematică a caselor și clădirilor populației Rohingya. Respectivele încălcări au fost comise în asociere și cu sprijinul direct al celei de a 33-a divizii de infanterie ușoară a forțelor armate din Myanmar/Birmania (Tatmadaw) condusă de generalul de brigadă Aung Aung. Thant Zin Oo este, prin urmare, asociat cu persoana inclusă pe listă, generalul de brigadă Aung Aung.

                           25.6.2018

                           8.

                           Ba Kyaw

                           Genul: masculin

                           Ba Kyaw este sergent-major în cadrul celui de al 564-lea batalion de infanterie ușoară al forțelor armate din Myanmar/Birmania (Tatmadaw). El a comis atrocități și încălcări grave ale drepturilor omului, inclusiv ucideri, deportări și tortură, împotriva populației Rohingya din statul Rakhine în a doua jumătate a anului 2017. Acesta a fost identificat în special drept unul dintre principalii autori ai masacrului de la Maung Nu din 27 august 2017.

                           21.12.2018

                           9.

                           Tun Naing

                           Genul: masculin

                           Tun Naing este comandantul bazei poliției de frontieră din Taung Bazar. În această calitate, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către poliția de frontieră din Taung Bazar înaintea, în jurul și după data de 25 august 2017, inclusiv detenție forțată, rele tratamente și tortură.

                           21.12.2018

                           10.

                           Khin Hlaing

                           Data nașterii: 2 mai 1968
                           Genul: masculin

                           Generalul de brigadă Khin Hlaing a fost comandantul celei de a 99-a divizii de infanterie ușoară și este în prezent comandantul comandamentului de nord-est al forțelor armate din Myanmar/Birmania (Tatmadaw). În calitatea de comandant al celei de a 99-a divizii de infanterie ușoară, a supravegheat operațiile militare desfășurate în statul Shan în 2016 și la începutul lui 2017. În acest context, el este responsabil pentru atrocitățile și încălcările grave ale drepturilor omului comise împotriva populației rurale aparținând minorităților etnice în statul Shan în a doua jumătate a anului 2016 de către cea de a 99-a divizie de infanterie ușoară. Printre acestea se numără uciderile ilegale, detenția forțată și distrugerea satelor.

                           21.12.2018

                           11.

                           Aung Myo Thu

                           Genul: masculin

                           Maiorul Aung Myo Thu este comandantul brigăzii de luptă a celei de a 33-a divizii de infanterie ușoară a forțelor armate din Myanmar/Birmania (Tatmadaw). În calitatea de comandant al brigăzii de luptă a celei de a 33-a divizii de infanterie ușoară, a supravegheat operațiile militare desfășurate în statul Rakhine în 2017. În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către cea de a 33-a divizie de infanterie ușoară în a doua jumătate a anului 2017. Printre acestea se numără uciderile ilegale, violența sexuală și detenția forțată.

                           21.12.2018

                           12.

                           Thant Zaw Win

                           Genul: masculin

                           Thant Zaw Win este maior în cadrul celui de al 564-lea batalion de infanterie ușoară al forțelor armate din Myanmar/Birmania (Tatmadaw). În această calitate, el a supravegheat operațiile militare desfășurate în statul Rakhine și este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către cel de al 564-lea batalion de infanterie ușoară, în special în și în jurul satului Maung Nu la 27 august 2017. Printre aceste atrocități se numără uciderile ilegale, violența sexuală și incendierea sistematică a caselor și clădirilor populației Rohingya.

                           21.12.2018

                           13.

                           Kyaw Chay

                           Genul: masculin

                           Kyaw Chay este caporal în cadrul poliției de frontieră. El a fost staționat anterior în Zay Di Pyin și a fost comandantul bazei poliției de frontieră din Zay Di Pyin în perioada din jurul datei de 25 august 2017, când au fost comise o serie de încălcări ale drepturilor omului de către poliția de frontieră sub comanda sa. În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către poliția de frontieră în perioada respectivă. De asemenea, a participat la încălcări grave ale drepturilor omului. Printre aceste încălcări se numără rele tratamente aplicate deținuților și tortura.

                           21.12.2018

                           14.

                           Nyi Nyi Swe

                           Genul: masculin

                           Generalul-maior Nyi Nyi Swe a fost comandantul comandamentului de nord al forțelor armate din Myanmar/Birmania (Tatmadaw). În această calitate, el este responsabil pentru atrocitățile și încălcările grave ale drepturilor omului comise în statul Kachin în perioada cuprinsă între mai 2016 și aprilie 2018 (până la numirea sa în funcția de comandant al comandamentului de sud-vest) de către comandamentul de nord, inclusiv aplicarea de rele tratamente civililor. El este, de asemenea, responsabil pentru obstrucționarea acordării ajutorului umanitar civililor care aveau nevoie de ajutor din statul Kachin în perioada respectivă, în special blocarea transporturilor de alimente.

                           21.12.2018”


title: Regulamentul de punere în aplicare (UE) 2019/675 al Comisiei din 29 aprilie 2019 de modificare a Regulamentului (CE) nr. 1067/2008 privind deschiderea și gestionarea unor contingente tarifare comunitare pentru grâul comun de altă calitate decât cea superioară provenit din țări terțe

text:
                  30.4.2019

                  RO

                  Jurnalul Oficial al Uniunii Europene

                  L 114/10

         REGULAMENTUL DE PUNERE ÎN APLICARE (UE) 2019/675 AL COMISIEI
         din 29 aprilie 2019
         de modificare a Regulamentului (CE) nr. 1067/2008 privind deschiderea și gestionarea unor contingente tarifare comunitare pentru grâul comun de altă calitate decât cea superioară provenit din țări terțe
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 187 primul paragraf litera (a),
         întrucât:

                     (1)

                     Articolul 2 alineatul (1) din Regulamentul (CE) nr. 1067/2008 al Comisiei (2) prevede deschiderea unui contingent tarifar global pentru importul a 3 073 177 de tone de grâu comun încadrat la codul NC 1001 99 00 de altă calitate decât cea superioară, cu un nivel al taxei la import de 12 EUR pe tonă.

                     (2)

                     În cadrul contingentului tarifar global, articolul 3 alineatul (1) din Regulamentul (CE) nr. 1067/2008 prevede un subcontingent de 2 378 387 de tone pentru țările terțe, cu excepția Canadei și a Statelor Unite ale Americii, precum și un subcontingent erga omnes de 122 790 de tone.

                     (3)

                     În contextul Acordului cu Statele Unite ale Americii din cadrul articolului XXIV alineatul (6) din GATT, în urma extinderii Uniunii Europene din 2004 (3), s-a convenit totuși să se ia în considerare, în cadrul subcontingentului erga omnes, un volum de 6 787 de tone. Prin urmare, se vor adăuga 6 787 de tone la subcontingentul erga omnes, în timp ce aceeași cantitate trebuie dedusă din subcota pentru țările terțe, cu excepția Canadei și a Statelor Unite ale Americii.

                     (4)

                     Pe baza articolului 3 alineatul (3) din Regulamentul (CE) nr. 1067/2008, subcontingentul pentru țările terțe, cu excepția Canadei și a Statelor Unite ale Americii, trebuie divizat în patru subperioade trimestriale. Având în vedere reducerea sus-menționată a cantității pentru subcontingentul respectiv, este necesară adaptarea volumului fiecărei subperioade trimestriale.

                     (5)

                     Prin urmare, Regulamentul (CE) nr. 1067/2008 ar trebui modificat în consecință.

                     (6)

                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

               ADOPTĂ PREZENTUL REGULAMENT:

            Articolul 1
            Articolul 3 din Regulamentul (CE) nr. 1067/2008 se modifică după cum urmează:

                        1.

                        Alineatul (1) se înlocuiește cu următorul text:

                           „(1)   Contingentul tarifar de import menționat la articolul 2 alineatul (1) este împărțit în trei subcontingente:

                                       (a)

                                       subcontingentul I (număr de ordine 09.4123): 572 000 de tone pentru Statele Unite ale Americii;

                                       (b)

                                       subcontingentul II (număr de ordine 09.4125): 2 371 600 de tone pentru țările terțe, cu excepția Canadei și a Statelor Unite ale Americii;

                                       (c)

                                       subcontingentul III (număr de ordine 09.4133): 129 577 de tone pentru erga omnes.”

                        2.

                        Alineatul (3) se înlocuiește cu următorul text:

                           „(3)   Subcontingentul II se împarte în patru subperioade trimestriale, cuprinzând următoarele date și cantități:

                                       (a)

                                       subperioada 1: de la 1 ianuarie la 31 martie: 592 900 de tone;

                                       (b)

                                       subperioada 2: de la 1 aprilie la 30 iunie: 592 900 de tone;

                                       (c)

                                       subperioada 3: de la 1 iulie la 30 septembrie: 592 900 de tone;

                                       (d)

                                       subperioada 4: de la 1 octombrie la 31 decembrie: 592 900 de tone.”

            Articolul 2
            Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 29 aprilie 2019.

                  Pentru Comisie

                  Președintele

               Jean-Claude JUNCKER

            (1)  JO L 347, 20.12.2013, p. 671.

            (2)  Regulamentul (CE) nr. 1067/2008 al Comisiei din 30 octombrie 2008 privind deschiderea și gestionarea unor contingente tarifare comunitare pentru grâul comun de altă calitate decât cea superioară provenit din țări terțe și de derogare de la Regulamentul (CE) nr. 1234/2007 al Consiliului (JO L 290, 31.10.2008, p. 3).

            (3)  Decizia 2006/333/CE a Consiliului din 20 martie 2006 privind încheierea unui acord sub forma unui schimb de scrisori între Comunitatea Europeană și Statele Unite ale Americii în temeiul articolului XXIV alineatul (6) și al articolului XXVIII din Acordul General pentru Tarife și Comerț (GATT) din 1994 privind modificarea concesiilor de pe listele cu angajamente ale Republicii Cehe, Republicii Cipru, Republicii Estonia, Republicii Letonia, Republicii Lituania, Republicii Malta, Republicii Polone, Republicii Slovace, Republicii Slovenia și Republicii Ungare, în cadrul aderării lor la Uniunea Europeană (JO L 124, 11.5.2006, p. 13).


title: Regulamentul de punere în aplicare (UE) 2019/676 al Comisiei din 29 aprilie 2019 de aprobare a substanței active ABE-IT 56 (componente de lizat ale Saccharomyces cerevisiae tulpina DDSF623), în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (Text cu relevanță pentru SEE.)

text:
                  30.4.2019

                  RO

                  Jurnalul Oficial al Uniunii Europene

                  L 114/12

         REGULAMENTUL DE PUNERE ÎN APLICARE (UE) 2019/676 AL COMISIEI
         din 29 aprilie 2019
         de aprobare a substanței active ABE-IT 56 (componente de lizat ale Saccharomyces cerevisiae tulpina DDSF623), în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 22 alineatul (1) coroborat cu articolul 13 alineatul (2),
         întrucât:

                     (1)

                     În conformitate cu articolul 7 alineatul (1) din Regulamentul (CE) nr. 1107/2009, Grupul operativ ABE-IT 56 a transmis Franței, la 1 aprilie 2016, o cerere de aprobare a substanței active ABE-IT 56 (componente de lizat ale Saccharomyces cerevisiae tulpina DDSF623) (denumită în continuare „ABE-IT 56”).

                     (2)

                     În conformitate cu articolul 9 alineatul (3) din Regulamentul (CE) nr. 1107/2009, la data de 25 mai 2016, Franța, în calitate de stat membru raportor, a notificat solicitantul, celelalte state membre, Comisia și Autoritatea Europeană pentru Siguranța Alimentară (denumită în continuare „autoritatea”) cu privire la admisibilitatea cererii.

                     (3)

                     La 20 iunie 2017, statul membru raportor a transmis un proiect de raport de evaluare Comisiei, cu o copie către autoritate, în care s-a evaluat dacă este de așteptat ca substanța activă în cauză să îndeplinească criteriile de aprobare prevăzute la articolul 4 din Regulamentul (CE) nr. 1107/2009.

                     (4)

                     Autoritatea s-a conformat articolului 12 alineatul (1) din Regulamentul (CE) nr. 1107/2009. În conformitate cu articolul 12 alineatul (3) din regulamentul menționat, autoritatea a cerut solicitantului să furnizeze informații suplimentare statelor membre, Comisiei și autorității. Evaluarea informațiilor suplimentare de către statul membru raportor a fost transmisă autorității în luna mai 2018, sub forma unui proiect de raport de evaluare actualizat.

                     (5)

                     La 26 iulie 2018, autoritatea a comunicat solicitantului, statelor membre și Comisiei concluzia sa cu privire la faptul dacă este de așteptat ca substanța activă ABE-IT 56 să îndeplinească criteriile de aprobare prevăzute la articolul 4 din Regulamentul (CE) nr. 1107/2009 (2). Autoritatea a pus concluzia sa la dispoziția publicului.

                     (6)

                     La 23 octombrie 2018, Comisia a prezentat Comitetului permanent pentru plante, animale, produse alimentare și hrană pentru animale raportul de reexaminare pentru ABE-IT 56 și, la 22 martie 2019, un proiect de regulament care prevede aprobarea substanței ABE-IT 56.

                     (7)

                     Solicitantului i s-a oferit posibilitatea de a transmite observații cu privire la raportul de reexaminare.

                     (8)

                     Cu privire la una sau mai multe utilizări reprezentative ale cel puțin unui produs de protecție a plantelor care conține substanța activă, în special în ceea ce privește utilizările examinate și detaliate în raportul de examinare, s-a stabilit că sunt îndeplinite criteriile de aprobare prevăzute la articolul 4 din Regulamentul (CE) nr. 1107/2009. Prin urmare, este adecvat să se aprobe utilizarea substanței ABE-IT 56.

                     (9)

                     În plus, Comisia consideră că ABE-IT 56 este o substanță activă cu risc redus în temeiul articolului 22 din Regulamentul (CE) nr. 1107/2009. ABE-IT 56 nu este o substanță care prezintă motive de îngrijorare și îndeplinește condițiile stabilite la punctul 5 din anexa II la Regulamentul (CE) nr. 1107/2009. ABE-IT 56 este un produs de fracționare al lizatului din Saccharomyces cerevisiae tulpina DDSF623. Saccharomyces cerevisiae este drojdia cea mai frecvent utilizată în producția industrială/comercială de alimente și băuturi și este prezentă peste tot în mediul înconjurător. Nu este patogenă pentru oameni sau animale și nici nu provoacă infecții la oameni. În general, este o substanță produsă în mod natural și nu constituie un risc specific pentru niciun compartiment al mediului.

                     (10)

                     Prin urmare, este oportun să se aprobe ABE-IT 56 ca substanță cu risc redus, pentru o perioadă de 15 ani.

                     (11)

                     În conformitate cu articolul 13 alineatul (4) din Regulamentul (CE) nr. 1107/2009, anexa la Regulamentul de punere în aplicare (UE) nr. 540/2011 al Comisiei (3) ar trebui modificată în consecință.

                     (12)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Aprobarea substanței active
            Substanța activă ABE-IT 56 (componente de lizat ale Saccharomyces cerevisiae tulpina DDSF623), astfel cum este specificată în anexa I, se aprobă sub rezerva îndeplinirii condițiilor stabilite în anexa respectivă.

            Articolul 2
            Modificarea Regulamentului de punere în aplicare (UE) nr. 540/2011
            Anexa la Regulamentul de punere în aplicare (UE) nr. 540/2011 se modifică în conformitate cu anexa II la prezentul regulament.

            Articolul 3
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 29 aprilie 2019.

                  Pentru Comisie

                  Președintele

               Jean-Claude JUNCKER

            (1)  JO L 309, 24.11.2009, p. 1.

            (2)  Conclusion on the peer review of the pesticide risk assessment of the active substance ABE-IT 56 (components of lysate of Saccharomyces cerevisiae strain DDSF623) [Concluzia evaluării inter pares a riscului utilizării ca pesticid a substanței active ABE-IT 56 (componente de lizat ale Saccharomyces cerevisiae tulpina DDSF623)] EFSA Journal 2018;16(9):5400, p. 14 https://doi.org/10.2903/j.efsa.2018.5400.

            (3)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            ANEXA I

                        Denumire comună, numere de identificare

                        Denumire IUPAC

                        Puritate (1)

                        Data autorizării

                        Expirarea autorizării

                        Dispoziții specifice

                        ABE-IT 56 (componente de lizat ale Saccharomyces cerevisiae tulpina DDSF623)

                        Nu se aplică

                        1 000  g/kg (substanță activă)

                        20 mai 2019

                        20 mai 2034

                        În vederea punerii în aplicare a principiilor uniforme menționate la articolul 29 alineatul (6) din Regulamentul (CE) nr. 1107/2009, se va ține seama de concluziile raportului de reexaminare privind substanța ABE-IT 56 (componente de lizat ale Saccharomyces cerevisiae tulpina DDSF623), în special de apendicele I și II la acesta.

               (1)  Detalii suplimentare privind identitatea și specificațiile substanței active se găsesc în raportul de reexaminare.

            ANEXA II
            În partea D din anexa la Regulamentul de punere în aplicare (UE) nr. 540/2011 se adaugă următoarea rubrică:

                           Număr

                           Denumire comună, numere de identificare

                           Denumire IUPAC

                           Puritate (1)

                           Data autorizării

                           Expirarea autorizării

                           Dispoziții specifice

                           „16

                           ABE-IT 56 (componente de lizat ale Saccharomyces cerevisiae tulpina DDSF623)

                           Nu se aplică

                           1 000  g/kg (substanță activă)

                           20 mai 2019

                           20 mai 2034

                           În vederea punerii în aplicare a principiilor uniforme menționate la articolul 29 alineatul (6) din Regulamentul (CE) nr. 1107/2009, se va ține seama de concluziile raportului de reexaminare privind substanța ABE-IT 56 (componente de lizat ale Saccharomyces cerevisiae tulpina DDSF623), în special de apendicele I și II la acesta.”

               (1)  Detalii suplimentare privind identitatea și specificațiile substanței active se găsesc în raportul de reexaminare.


title: Regulamentul de punere în aplicare (UE) 2019/677 al Comisiei din 29 aprilie 2019 privind nereînnoirea aprobării substanței active clorotalonil, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a Regulamentului de punere în aplicare (UE) nr. 540/2011 al Comisiei (Text cu relevanță pentru SEE.)

text:
                  30.4.2019

                  RO

                  Jurnalul Oficial al Uniunii Europene

                  L 114/15

         REGULAMENTUL DE PUNERE ÎN APLICARE (UE) 2019/677 AL COMISIEI
         din 29 aprilie 2019
         privind nereînnoirea aprobării substanței active clorotalonil, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a Regulamentului de punere în aplicare (UE) nr. 540/2011 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 20 alineatul (1) și articolul 78 alineatul (2),
         întrucât:

                     (1)

                     Prin Directiva 2005/53/CE a Comisiei (2), substanța clorotalonil a fost inclusă ca substanță activă în anexa I la Directiva 91/414/CEE a Consiliului (3).

                     (2)

                     Substanțele active incluse în anexa I la Directiva 91/414/CEE sunt considerate aprobate în temeiul Regulamentului (CE) nr. 1107/2009 și sunt incluse în partea A a anexei la Regulamentul de punere în aplicare (UE) nr. 540/2011 al Comisiei (4).

                     (3)

                     Aprobarea substanței active clorotalonil, astfel cum este menționată în partea A a anexei la Regulamentul de punere în aplicare (UE) nr. 540/2011, expiră la 31 octombrie 2019.

                     (4)

                     A fost depusă o cerere de reînnoire a aprobării substanței clorotalonil, în conformitate cu articolul 1 din Regulamentul de punere în aplicare (UE) nr. 844/2012 al Comisiei (5), în termenul prevăzut la articolul respectiv.

                     (5)

                     Solicitanții au depus dosarele suplimentare necesare în conformitate cu articolul 6 din Regulamentul de punere în aplicare (UE) nr. 844/2012. Statul membru raportor a constatat că cererea era completă.

                     (6)

                     Statul membru raportor, în colaborare cu statul membru coraportor, a pregătit un raport de evaluare a reînnoirii aprobării, pe care l-a transmis, la 2 septembrie 2016, Autorității Europene pentru Siguranța Alimentară (denumită în continuare „autoritatea”) și Comisiei.

                     (7)

                     Autoritatea a transmis solicitantului și statelor membre raportul de evaluare a reînnoirii aprobării, în vederea formulării de observații, și a transmis Comisiei observațiile primite. De asemenea, autoritatea a pus dosarul rezumativ suplimentar la dispoziția publicului.

                     (8)

                     La 6 decembrie 2017, autoritatea a comunicat Comisiei concluzia sa (6) cu privire la posibilitatea ca substanța clorotalonil să îndeplinească criteriile de aprobare prevăzute la articolul 4 din Regulamentul (CE) nr. 1107/2009.

                     (9)

                     Autoritatea a identificat o problemă majoră în ceea ce privește contaminarea apelor subterane cu metaboliți ai substanței clorotalonil. În special, se estimează că metaboliții R417888, R419492, R471811, SYN507900, M3, M11, M2, M7 și M10 apar la valori mai mari decât parametrul valoric de 0,1 μg/L în toate scenariile pertinente pentru toate utilizările propuse ale clorotalonilului. Prin urmare, în prezent nu se poate stabili faptul că prezența metaboliților clorotalonilului în apele subterane nu va avea efecte inacceptabile asupra apelor subterane și efecte dăunătoare asupra sănătății umane, în sensul cerințelor de la articolul 4 alineatul (3) litera (b) din Regulamentul (CE) nr. 1107/2009. În plus, autoritatea nu a putut exclude o posibilă problemă de genotoxicitate a reziduurilor la care vor fi expuși consumatorii și a identificat un risc ridicat pentru amfibieni și pești în cazul tuturor utilizărilor evaluate.

                     (10)

                     De asemenea, mai multe domenii ale evaluării riscurilor nu au putut fi finalizate din cauza datelor insuficiente prezentate în dosar. În special, evaluarea riscului consumatorilor ca urmare a expunerii alimentare nu a putut fi finalizată din cauza lipsei datelor pentru a confirma definiția reziduurilor în plante și evaluarea expunerii animalelor, inclusiv evaluarea toxicologică a unui metabolit.

                     (11)

                     În plus, clorotalonilul este clasificat ca substanță cancerigenă de categoria 2, în conformitate cu Regulamentul (CE) nr. 1272/2008 al Parlamentului European și al Consiliului (7), iar în concluzia autorității este indicat că clorotalonilul ar trebui clasificat ca substanță cancerigenă de categoria 1B. Pentru utilizările reprezentative examinate, nivelurile reziduurilor menționate la articolul 18 alineatul (1) litera (b) din Regulamentul (CE) nr. 396/2005 nu au putut fi confirmate pentru produsele de origine vegetală și animală deoarece nu erau disponibile date privind magnitudinea și toxicitatea metaboliților incluși în definiția reziduurilor în scopul evaluării riscurilor. Prin urmare, cerința stabilită la punctul 3.6.3 din anexa II la Regulamentul (CE) nr. 1107/2009 nu este îndeplinită.

                     (12)

                     Comisia i-a invitat pe solicitanți să își transmită observațiile cu privire la concluzia autorității și, în conformitate cu articolul 14 alineatul (1) al treilea paragraf din Regulamentul de punere în aplicare (UE) nr. 844/2012, cu privire la proiectul de raport privind reînnoirea aprobării. Solicitanții și-au prezentat observațiile, care au fost examinate cu atenție.

                     (13)

                     Cu toate acestea, în pofida argumentelor prezentate de solicitanți, aspectele problematice legate de substanță nu au putut fi eliminate.

                     (14)

                     În consecință, nu s-a putut stabili, cu privire la una sau mai multe utilizări reprezentative ale cel puțin unui produs de protecție a plantelor, îndeplinirea criteriilor de aprobare prevăzute la articolul 4 din Regulamentul (CE) nr. 1107/2009. Prin urmare, este oportun să nu se reînnoiască aprobarea substanței active clorotalonil, în conformitate cu articolul 20 alineatul (1) litera (b) din regulamentul menționat.

                     (15)

                     Prin urmare, Regulamentul de punere în aplicare (UE) nr. 540/2011 trebuie modificat în consecință.

                     (16)

                     Statelor membre trebuie să li se acorde timp suficient pentru a retrage autorizațiile produselor de protecție a plantelor care conțin clorotalonil.

                     (17)

                     În ceea ce privește produsele de protecție a plantelor care conțin clorotalonil, în cazul în care statele membre acordă o perioadă de grație în conformitate cu articolul 46 din Regulamentul (CE) nr. 1107/2009, respectiva perioadă trebuie să expire cel târziu la 20 mai 2020.

                     (18)

                     Prin Regulamentul de punere în aplicare (UE) 2018/1262 al Comisiei (8), a fost prelungită perioada de aprobare a clorotalonilului până la 31 octombrie 2019 pentru a se permite finalizarea procesului de reînnoire a aprobării înainte de expirarea aprobării substanței respective. Cu toate acestea, având în vedere faptul că a fost luată o decizie cu privire la nereînnoirea aprobării înainte de acest termen de expirare amânat, prezentul regulament trebuie să se aplice cât mai curând posibil.

                     (19)

                     Prezentul regulament nu împiedică transmiterea unei alte cereri vizând aprobarea clorotalonilului în conformitate cu articolul 7 din Regulamentul (CE) nr. 1107/2009.

                     (20)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Nereînnoirea aprobării substanței active
            Aprobarea substanței active clorotalonil nu se reînnoiește.

            Articolul 2
            Modificări ale Regulamentului de punere în aplicare (UE) nr. 540/2011
            În partea A a anexei la Regulamentul de punere în aplicare (UE) nr. 540/2011, rândul 101 referitor la clorotalonil se elimină.

            Articolul 3
            Măsuri tranzitorii
            Statele membre retrag autorizațiile acordate produselor de protecție a plantelor care conțin clorotalonil ca substanță activă până cel târziu la 20 noiembrie 2019.

            Articolul 4
            Perioada de grație
            Orice perioadă de grație acordată de statele membre în conformitate cu articolul 46 din Regulamentul (CE) nr. 1107/2009 este cât mai scurtă posibil și expiră cel târziu la 20 mai 2020.

            Articolul 5
            Intrarea în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 29 aprilie 2019.

                  Pentru Comisie

                  Președintele

               Jean-Claude JUNCKER

            (1)  JO L 309, 24.11.2009, p. 1.

            (2)  Directiva 2005/53/CE a Comisiei din 16 septembrie 2005 de modificare a Directivei 91/414/CEE a Consiliului în vederea înscrierii substanțelor active clorotalonil, clortoluron, cipermetrin, daminozid și tiofanat-metil (JO L 241, 17.9.2005, p. 51).

            (3)  Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

            (4)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            (5)  Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 252, 19.9.2012, p. 26).

            (6)  EFSA (Autoritatea Europeană pentru Siguranța Alimentară), 2016. Conclusion on the peer review of the pesticide risk assessment of the active substance chlorothalonil (Concluzia evaluării inter pares a substanței active clorotalonil din punctul de vedere al riscului utilizării ca pesticid). EFSA Journal 2018;16(1):5126, p. 40; https://doi.org/10.2903/j.efsa.2018.5126.

            (7)  Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1).

            (8)  Regulamentul de punere în aplicare (UE) 2018/1262 al Comisiei din 20 septembrie 2018 de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a substanțelor active 1-metilciclopropenă, beta-ciflutrin, clorotalonil, clorotoluron, clomazon, cipermetrin, daminozid, deltametrin, dimetenamid-p, diuron, fludioxonil, flufenacet, flurtamon, fostiazat, indoxacarb, MCPA, MCPB, prosulfocarb, tiofanat-metil și tribenuron (JO L 238, 21.9.2018, p. 62).